
ΔΕΛΤΙΟ ΤΥΠΟΥ 
Στήριξη απεργίας κτηνιάτρων: όχι στην οριζόντια στείρωση των ζώων

Ο Ιατρικός Σύλλογος Λάρισας στηρίζει την απεργία των Κτηνιάτρων την Τετάρτη 17 Ιανουαρίου, που προκηρύχτηκε από τον ΠΚΣ, με αιτήματα τη μη υλοποίηση των αντιεπιστημονικών διατάξεων του Ν. 4830/21 και συνθήματα όχι στην υποχρεωτική στείρωση των ζώων συντροφιάς, όχι στην υποχρεωτική λήψη DNA και όχι στο χαράτσι των 150 ευρώ σε ιδιοκτήτες, προτείνοντας παράλληλα ρεαλιστικές προτάσεις για την διαχείριση των αδέσποτων ζώων μέσω σήμανσης, ηλεκτρονικού βιβλιαρίου υγείας και λειτουργίας κυνοκομείων  σε κάθε Δήμο, όπως αυτές δημοσιοποιήθηκαν αναλυτικά από τον Πρόεδρο Κτηνιατρικού Συλλόγου Λάρισας κ. Ι.Λυτροκάπη.
Ιδιαίτερα όσον αφορά τις οριζόντιες στειρώσεις των ζώων, αυτές δημιουργούν πολλαπλάσια προβλήματα από αυτά που φιλοδοξούν να λύσουν. 
Εκτός από ελάχιστες θετικές επιπτώσεις εγκυμονούν σοβαρούς κινδύνους για τα ζώα (μετεγχειρητικές επιπλοκές, παχυσαρκία, καρκίνο κυρίως στα οστά,υποθυρεοειδισμό, ατοπική δερματίτιδα, νοητικά προβλήματα κ.ά.)

